NARIADENIE KOMISIE (ES) č. 306/2007
z 21. marca 2007,
ktorým sa mení a dopĺňa nariadenie (ES) č. 1539/2006, ktorým sa prijíma plán prideľovania prostriedkov, ktoré sa v roku 2007 majú vyúčtovať členským štátom na dodávky potravín z intervenčných zásob v prospech najodkázanejších osôb v Spoločenstve
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 3730/87 z 10. decembra 1987, ktorým sa stanovujú všeobecné pravidlá pre dodávky potravín z intervenčných zásob organizáciám povereným ich rozdelením najodkázanejším osobám v Spoločenstve (1), a najmä na jeho článok 6,
keďže:
(1)
V súlade s článkom 2 nariadenia Komisie (EHS) č. 3149/92 z 29. októbra 1992, ktorým sa stanovujú podrobné vykonávacie pravidlá pre dodávky potravín z intervenčných zásob v prospech najodkázanejších osôb v Spoločenstve (2), prijala Komisia prostredníctvom nariadenia Komisie (ES) č. 1539/2006 (3) plán prideľovania prostriedkov členským štátom, ktoré majú byť financované z dostupných prostriedkov na rozpočtový rok 2007, určených na rozdávanie potravín najodkázanejším osobám v Spoločenstve. V pláne sa pre každý členský štát uplatňujúci toto opatrenie ustanovuje najmä maximálna výška finančných prostriedkov, ktoré má k dispozícii na realizáciu svojej časti plánu, ako aj množstvo každého druhu výrobku, ktoré sa má stiahnuť zo zásob v držbe intervenčných agentúr.
(2)
Je vhodné upraviť tento plán, aby sa Rumunsko mohlo zúčastniť na tomto opatrení Spoločenstva v roku 2007. V prípade Rumunska sa táto úprava musí týkať finančných prostriedkov a pridelenia produktov, ktoré sa majú stiahnuť z intervenčných zásob, ale aj povolenia na prevody v rámci Spoločenstva podľa podmienok ustanovených v článku 7 nariadenia (EHS) č. 3149/92, aby sa mohol realizovať upravený plán.
(3)
Nariadenie (ES) č. 1539/2006 by sa preto malo zodpovedajúcim spôsobom zmeniť a doplniť.
(4)
Je vhodné, aby sa toto nariadenie začalo uplatňovať od 1. januára 2007, t. j. od dátumu, keď sa Rumunsko a Bulharsko stali členmi Európskej únie.
(5)
Opatrenia stanovené v tomto nariadení sú v súlade so stanoviskami všetkých príslušných riadiacich výborov,
PRIJALA TOTO NARIADENIE:
Článok 1
Prílohy I a III k nariadeniu (ES) č. 1539/2006 sa menia a dopĺňajú v súlade s prílohou k tomuto nariadeniu.
Článok 2
Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
Uplatňuje sa od 1. januára 2007.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 21. marca 2007